Document ID: 32007R1191

KOMMISSIONENS FORORDNING (EF) Nr. 1191/2007
af 11. oktober 2007
om fravigelse for så vidt angår markedsmekanismer for produktionsåret 2006/07 af forordning (EF) nr. 1623/2000 om gennemførelsesbestemmelser i Rådets forordning (EF) nr. 1493/1999 om den fælles markedsordning for vin
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1493/1999 af 17. maj 1999 om den fælles markedsordning for vin (1), særlig artikel 33, og
ud fra følgende betragtninger:
(1)
I henhold til artikel 29 i forordning (EF) nr. 1493/1999 er der mulighed for at yde støtte til frivillig destillation af bordvin til fremstilling af konsumalkohol. I Kommissionens forordning (EF) nr. 1623/2000 (2) er der fastsat gennemførelsesbestemmelser for denne destillation, og i forordningens artikel 63a, stk. 10, er der fastsat frist for, hvornår den vin, der leveres til destillationsvirksomheden, skal destilleres.
(2)
I visse medlemsstater er de mængder vin, som vinproducenterne har indgået destillationskontrakt for i produktionsåret 2006/07, langt større end normalt. Det betyder, at destillationsvirksomhederne ikke har tilstrækkelig kapacitet til at kunne afslutte destillationen inden for den fastsatte frist. For at afhjælpe denne situation bør fristen for destillation forlænges med en måned.
(3)
Foranstaltningerne i denne forordning er i overensstemmelse med udtalelse fra Forvaltningskomitéen for Vin -
UDSTEDT FØLGENDE FORORDNING:
Artikel 1
Uanset artikel 63a, stk. 10, i forordning (EF) nr. 1623/2000 skal den mængde vin, der leveres til destillationsvirksomhederne i produktionsåret 2006/07, destilleres senest den 31. oktober i det følgende produktionsår.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. oktober 2007.

Labels: 17
15
6